1 KORINTIWU
Wotiya kǝntiloye Bulusse jama Isaa gawu bǝrni Korintiyero ruwujǝgǝnadǝ
Badiduram
Bulus, ti kǝngayam Isa Almasiwuye, wotiya adǝa jama Isaa gawu bǝrni Korintiyero alama saa findi wuri gai ngawo karmo-a karmolan cidu-a Isayen ruwuyeyeno. Jamannjan bǝrni Korintiyedǝ bǝrni kura sawurwu ngǝwua nangaro, nadǝn kabila so, adin so jiɍi jiɍi mbeji, koro kattuwu kamda so, jamba so, ndaldu so, risuwa so, kǝnjǝna so kada ye mbeji. Bare awo ani jama Isaa gawudǝa yakcanniro, Bulus kǝladǝn wotiya adǝa tayiro ruwuyeyeno. Karwunjaro duno ce tayiro Almasiwulan hangalnja-a nianja-a tilojo, kǝlanja kida Kǝmayero ngǝlaro casakko yeno.
Akko nashawa curo wotiya adǝyen dasaanadǝ:
Lewa-a Alaa wusedu-a (1.1-9)
Jaawu Bulusse kǝla awo fanjǝnadǝyen (1.10–6.20)
Jaawu Bulusse kǝla awo tiro ruwujaanadǝyen (7.1–16.12)
Gala-a lewa-a daryeye (16.13-24)
Wotiya kǝntiloye Bulusse jama Isaa gawu bǝrni Korintiyero ruwujǝgǝnadǝ
LEWA-A ALAA WUSEDU-A
1
1 Wuma Bulus rawo Alayen kǝngayam Isa Almasiwuyero walduro bowowada-a kǝraminde Sastanisu-adǝ 2 jama Alaye bǝrni Korintiyen dasaana, wotte am duwon Isa Almasiwulan tayir ye, mumin yero walduro bowowadadǝro, koro am na fin yaye cu Kǝmande Isa Almasiwuye Kǝmanja ye, kaande yea bowojai samma yero: 3 Ala Bawande-a Kǝma Isa Almasiwu-a nayiro ser-a nanlewa-a njado!
4 Sawi yaye nayi nangaro Alania wusenǝkki, dalilnjudǝ nayiro Isa Almasiwulan ser njadǝna nangaro. 5 Jiɍi fin yaye mana samma-a ilmu samma-alan arsiyi jireye tilan fanduwwa, 6 sheda kǝla Almasiwuyen dawundon tabbatkaadadǝ gai, 7 ngainin kǝnjo Ruhu Alaye falma nayia maunjannin fǝledu Kǝmande Isa Almasiwuye gangadaaro gurenuwi. 8 Ti kǝlanju har sa njerorambero duno njade yim Kǝmande Isa Almasiwuyen* saɍiwu bawoaro walluwi. 9 Ala amanma, ti duwon Tadanju Isa Almasiwu Kǝmandedǝ-a rokko naptu nanyaanaye deworo bowonjanadǝ.
JAAWU BULUSSE KƎLA AWO FANJƎNADƎYEN
Yaktu jama Isaa gawuye
10 Kǝramiya, cu Kǝmande Isa Almasiwuyen nayia lowonjakki, nayi sammaye cindo tilojo, bare kattendon yaktu mbejiro waljǝnni, amma hangalndo tilojo, niando ye tilojo. 11 To, kǝramiyani, am fado Ya Kǝlowuye wuro dawundon kambiwuaro wulsaana. 12 Awo wullǝkkidǝ tima wundundo yaye: «Wudǝ Bulusse,» laaye: «Wudǝ Afolusse,» laaye: «Wudǝ Kefasse,»† laaye: «Wudǝ Almasiwuye,» cǝni. 13 Almasiwudǝ yakkada wa? Bulussa wa nayi nangaro kǝska karmoyero jajaa? Ra, cu Bulussen wa nayiro kasala ngeddo? 14 Kǝrifus-a Gayus-aro gǝnia, wundundomaro kasala yiddǝkkǝniro Alaa wusenǝkkǝna, 15 bare wunduma kasala nayiro cunilan njaddǝnaro wuljǝnniro. 16 Ase, am fado Istifanusse yero kasala yiddǝkkǝna, amma tayin ngawon am gadero kasala yiddǝkkǝnaa nokkǝni. 17 Almasiwu wua ambo kasala njǝddoro gǝni, kawuɍi kǝji wulduwuro sunodo, koro mana nanrashiduyen gǝni, bare kǝska karmoye Almasiwuyedǝ bowuro waljǝnniro.
Almasiwudǝ nanrashidu Alaye
18 Am faccagaidǝro kawuɍi kǝska karmoyedǝ hangalnambu, amma andi njǝkkawo fandiyedǝro ti kǝnduwo Alaye, 19 kitawulan ruwuwadadǝ gai: «Nanrashidu rashiduwayedǝa baworo dikki, ilmu ilmuwuyedǝ yea baworo kalangǝkki.»† 20 To, nda kam rashidudǝ? Nda goni Attaurayedǝ? Nda manama jaman adǝyedǝ? Ala nanrashidu dunia adǝyedǝa hangalnamburo kalakcǝnni wa? 21 Awoa nanrashidu Alayen am duniaye nanrashidunjalan tia nojannidǝ, Ala dǝlwu hangalnambu mawoniyedǝyen kambǝrsewua njǝkkaworo ngǝlaro kiro. 22 Yaudiya alama cawori, am Gǝresse ye nanrashidu majai, 23 amma andi Almasiwu kǝskaro jaadaa mawoniye, yaudiyadǝro awo talduye, yaudiya gǝnidǝro awo hangalnambuye. 24 Amma am Alaye bowojǝnadǝ, yaudiya yen kal, yaudiya gǝni yen kal, Almasiwudǝ kǝnduwo Alaye ye, nanrashidu Alaye ye, 25 dalilnjudǝ awo na Alayen hangalnamburo caruidǝ kamba nanrashidun kojǝna, koro awo na Alayen nanlawuro tǝmajanadǝ ye kamba dunon kojǝna nangaro.
26 Kǝramiya, bowodundo ruiwo: Kǝla naptu nan'adamgǝnayen dawundon rashidu ngǝwu bawo, kǝnduwoa ye ngǝwu bawo, am darajaa ye ngǝwu bawo. 27 Amma Ala rashiduwaa nanguro cakkoro awo dunian hangalnambuyedǝa kǝrejǝna, am dunoaa nanguro cakkoro awo dunian lawudǝ yea kǝrejǝna, 28 koro awowa mennaa baworo dioro awo dunian batti ye, waada ye, bawo yedǝa kǝrejǝna, 29 bare adamgǝna fima fuwu Alayen awulo juwunniro. 30 Tiyeman nayidǝ Isa Almasiwuyero walyew, ti duwon Alayen nanrashidundero waljǝnadǝ, nanjire-a nantayir-a merudu-an kundenno. 31 Ngainin kitawulan ruwuwadadǝ gai: «Kam awulo juwuimadǝ Kǝmanden awulo juwo!»†
* 1:8 yim Kǝmande Isa Almasiwuye - Kiyama. † 1:12 Kefas - Siman Biturus. Tǝlam Gǝresselan cu Biturussedǝ Kefas, maananjudǝ kau. Koro 1Kor 3.22; 9.5; 15.5 mane. † 1:19 Ish 29.14 † 1:31 Iri 9.24